**KŠD Hrušica Hrušica, 07.05.2013**

**Hrušica 55a**

**4276 HRUŠICA**

**»HRUŠČANSKI VIKEND ZABAVE IN ŠPORTA Z ANŽETOM KOPITARJEM IN GOSTI«**

Kulturno športno društvo Hrušica bo letošnje leto že četrtič organiziralo, sedaj že tradicionalno, prireditev z naslovom Hruščanski vikend zabave in športa z Anžetom Kopitarjem in gosti. To leto bo prireditev potekala

**14. in 15. junija 2013** na prireditvenem prostoru pred Kulturnim domom na Hrušici. Prav tam kjer je hokejist, slovenski Športnik leta 2012, član NHL ekipe LA Kings Anže Kopitar lansko leto ponosno dvignil Stanleyev pokal.

**V petek 14.06.2013** bo potekalo finale kvalifikacijskega turnirja lokalnih rekreacijskih nogometnih ekip. Zmagovalna ekipa si bo priborila nastop na sobotnem VIP nogometnem turnirju, kjer bodo nastopale ekipe znanih. Zvečer bo **DJ party za mlade**, osrednji gost večera pa bo **najbolj znani slovenski raper Chorchyp**. Ta večer pripravljamo tudi glasbeno presenečenje, ki pa je še v dogovarjanju in naj ostane skrivnost.

Osrednji dogodek prireditve bo **v soboto 15.06.2013**, ko bo tekom celega dne potekal **VIP nogometni turnir v z Anžetom Kopitarjem in gosti, znanimi slovenskimi športniki**.

Potrjene ekipe, ki bodo sodelovale na turnirju so:

**ekipa Anžeta Kopitarja Eleven's z gosti, ekipa HD mladi Jesenice, ekipa Hokejska reprezentanca SLO,**

**ekipa Športni novinarji SLO, ekipa Zlata nogometna reprezentanca SLO (Novak, Udovič, Židan…), domača ekipa KŠD Hrušica, zmagovalna ekipa kvalifikacijskega turnirja**, letos pa prvič sodelujejo tudi zanimivimi nogometni gosti **– Združenje Vinarjev Vinska Reprezentanca Slovenije**, ki so že dvakrat osvojili naslov evropskih prvakov na evropskem prvenstvu vinarjev v nogometu.

**Turnir bosta** povezovala, **komentirala** in zabavno popestrila **Bojan Makovec**, uradni komentator smučarskih skokov v Planici in **Janez Tušar – Kača**, ki je bil znan komentator hokejskih tekem v hali Podmežakla.

Prireditev bo popestrena z bogatim zabavnim in kulturnim program za vse generacije od najmlajših do seniorjev. Za zabavo bo zvečer poskrbel **ansambel UNIKAT**, ki se je v tej vlogi odlično izkazal že pred dvemi leti. Animacijo otrok bo izvedel **čarovnik Grega**, vzporedno bodo potekale tudi druge aktivnosti za otroke, kot so razne delavnice in **zabava na napihljivih igralih**.

Za sladokusce moderne vadbe bo zanimiv nastop **Flybox skupine deklet**, v petek in soboto zvečer.

V okviru prireditve bo organizirana tudi razstava ročnih del Aktiva žena KŠD Hrušica. Kulturni program pa bo popestrila folklorna skupina Juliana iz domačega društva.

Glede na izkušnje preteklih let predvidevamo, da bo prireditev dobro obiskana, saj pričakujemo vsaj 2000 obiskovalcev iz širšega območja Gorenjske in dlje.

K dobremu obisku bo zagotovo prispevala odlična igra LA Kingsov in našega Anžeta Kopitarja tudi v letošnji sezoni. Edini razlog, da morebiti on sam ne bo prisoten na prireditvi, je uvrstitev njegove ekipe LA Kings v finale končnice lige NHL in možnost ponovne osvojitve Stanleyevega pokala. Kar pa Anžetu zagotovo vsi iskreno privoščimo in bomo v času prireditve stiskali pesti za njegov uspeh skupaj in se ponosno družili v čast našega najboljšega športnika. On pa nas bo v večernih urah pozdravil preko velikega ekrana, z one strani luže.

Prireditev bomo člani društva izpeljali s prostovoljnim delom. Vstopnine ne bo. V primeru pozitivnih finančnih učinkov prireditve, bomo sredstva namenili za urejanje društvenih športnih površin, ki jih namenjamo uporabi lokalnim prebivalcem vseh starosti, z namenom sprostitve, zabave in zdravega življenja.

Utrinke preteklih let si lahko ogledate tukaj:

<http://ksd-hrusica.si/e107_plugins/autogallery/autogallery.php>

VESELI BOMO VAŠEGA OBISKA ☺